10 lede van 2 gesinne sterf in huisbrandeDie gesin se huis in die Ciko-nedersetting in Willowmore. (Foto: Verskaf) Altesaam tien mense het Donderdag in die vroeë oggendure in huisbrande in twee provinsies omgekom. Sewe lede van een gesin het vanoggend in ŉ nedersetting in Willowmore in die Oos-Kaap in ŉ brand gesterf. Volgens brig. Tembinkosi Kinana, woordvoerder van die polisie, is die polisie omstreeks 04:00 na ŉ brandende huis in die Ciko-nedersetting ontbied. ŉ Voorlopige ondersoek toon dat ŉ 56-jarige ma en haar ses kinders in die gesin se huis gelê en slaap het toe die brand ontstaan het. Een van die kinders was 28 jaar oud terwyl die ander kinders se ouderdomme strek van drie tot 14. Twee van die jonger kinders was ŉ tweeling, het Kinana gesê. Twee mans in ŉ naburige huis het vroegoggend ŉ geskree gehoor. Hulle het ondersoek gaan instel en die huis in ligte laaie aangetref. Nie een van die lede van die gesin kon gered word nie en almal het in die brand omgekom. Die lede van die gesin is in dié stadium nog nie geïdentifiseer nie. Die polisie doen ŉ geregtelike doodsondersoek, het Kinana gesê. In nóg ŉ voorval het drie lede van ŉ gesin vanoggend in ŉ huisbrand in Soweto in Johannesburg gesterf. ŉ 29-jarige ma en haar twee kinders, onderskeidelik een en drie jaar oud, het vermoedelik weens rookinaseming gesterf nadat ŉ brand in hul huis in Rockville uitgebreek het. Volgens Robert Mulaudzi, woordvoerder vir die Johannesburgse nooddienste, het die voorval ook omstreeks 04:00 plaasgevind. Die slagoffers is op die toneel dood verklaar. Die oorsaak van die brand word ondersoek. Mulaudzi het ŉ beroep op die publiek gedoen om nie verwarmers wat moontlik brande kan veroorsaak sonder toesig aan te laat nie.